P. Miššík, poslanec: (2003-09-24):
Z. Martináková, podpredsedníčka NR SR: Skončili ste, pán poslanec, áno? Pán poslanec Fajnor. K. Fajnor, poslanec: Ďakujem pekne, pani predsedajúca, za slovo. Chcel by som nadviazať na vystúpenie kolegu Zuba, hlavne v tej pasáži, v ktorej hovorí, že sa netvorí dostatok zdrojov. Má veľkú pravdu. Ja by som chcel poukázať na jednu vec. Keď som si zobral štatistické údaje, v roku 1993, keď vznikla Slovenská republika, sme mali dlh 2,9 miliardy amerických dolárov. Nehovorím o pozitívach, ktoré boli viac ako 3 miliardy, z toho viac ako miliarda v Rusku, a aj pán Čarnogurský sa veľmi rád nechal fotografúvať pred kopami deblokovaného uhlia. Minulý mesiac TA3 uviedla informáciu, že náš dlh už predstavuje viac ako 15 miliárd dolárov, t. j. nárast 12 miliárd dolárov. Dajme si to kurzom, ktorý dnes je, tak zistíte, že to máte viac ako 500 miliárd. Minulá vláda pána Dzurindu sa vychvaľovala tým, že len ona sprivatizovala za viac ako 300 miliárd Sk majetku. Celkovo bolo sprivatizovaných viac ako 500 miliárd. My v podstate za viac ako tisíc miliárd Sk sme nakúpili. Priemerný dôchodok je nižší o 24 percent, ako bol v roku 1989, a hovoríme tu o nejakých úspechoch. Nižšiu životnú úroveň, ako bola v roku 1989, žiaľ, a mne je to ľúto, pretože my máme radi tento národ a veľmi si ho vážime, ale musím otvorene povedať, takéto výsledky sa dosiahnu vtedy, ako ich dosiahli všetky ponovembrové vlády, keď diletantstvo v dialektickej jednote s aroganciou povýšite na metódu riadenia. Tak potom sa nedivte, že dosahujete takéto výsledky. Ďakujem pekne. Z. Martináková, podpredsedníčka NR SR: Pán poslanec Juščík, faktická poznámka. M. Juščík, poslanec: Chcel by som sa pripojiť na podporu predrečníka poslanca Zuba, a, vážené kolegyne, kolegovia, je fakt, že pravda sa počúva ťažko, a keď to ide priamo, ako sa hovorí, mieri do čierneho. Pripomienky k  populácii a populačným vlnám. Jednoduché čísla. V roku 1948 po víťazstve, áno, robotníckej triedy v tejto republike nás bolo na Slovensku 3,5 milióna. V roku 1991 po sčítaní ľudu nás bolo 5,5 milióna, rozdiel 2 milióny. To bol nárast, to nemôže nikto poprieť, to sú fakty. A dnes sa vyhovárať na to alebo ono, to je presne to, čo Zubo povedal. Áno, ešte raz musím povedať, že sa ťažko počúva, a zrejme vám sa to ťažko počúva, a aj to vás trápi, že možno, keby to počúvali ľudia celkovo, aby to šlo do televízie, aby to ľudia počuli, zrejme tie vaše preferencie by boli ďaleko, ďaleko pod. A toho sa bojíte. Ďakujem za pozornosť. (Potlesk.) Z. Martináková, podpredsedníčka NR SR: Pán poslanec Hopta, faktická poznámka. I. Hopta, poslanec: Pán poslanec Zubo, ale aj ďalší predrečníci hovorili o demografickom vývoji Slovenskej republiky. Ja plne s ním súhlasím, že pokiaľ táto vláda nevie zabezpečiť sociálne istoty občanov Slovenskej republiky, tak jednoducho manželstvá nemajú ani chuť privádzať na svet svojich potomkov. (Reakcie z pléna.) Žiaľ, vypočul som si tu takúto argumentáciu, že za socializmu sa ľudia mali veľmi zle, preto nič iné nerobili, len sa milovali, a preto bolo veľa detí. A keďže teraz za vlády vás sa ľudia údajne majú veľmi dobre, takže chodia na rozličné výlety a tak ďalej a tak ďalej a nemajú čas na milovanie, preto sa rodí málo detí. Tak som to pochopil od pani kolegyne Navrátilovej. Čiže občania Slovenskej republiky, zrejme sa budete musieť mať oveľa horšie, ako sa máte doposiaľ, aby sa rodilo podľa názorov SDKÚ viac detí na území Slovenskej republiky. No a čo sa týka financií, že je málo peňazí, no chcem povedať, skúste odstúpiť z tejto vlády a KSS, keď preberie moc v tejto krajine, vám dokáže veľmi rýchlo, že peňazí (smiech zo sály) bude na všetko dosť. Vy sa smejete, no, ale jednoducho to, čo vy ste rozdali, my naspäť pozbierame a naozaj finančných prostriedkov  bude dosť. Áno. Jano možno príde o svoju nemocnicu, niektorí o svoje liehovary, ale peňazí bude pre občanov Slovenskej republiky dosť. Z. Martináková, podpredsedníčka NR SR: S reakciou pán poslanec Zubo. S. Zubo, poslanec: Ďakujem pekne. Pani poslankyňa Navrátilová, beriem vaše slová vážne, dúfam, že vážne ste ich aj povedali. Len prosím vás, keby bol predmetom dnešného rokovania normalizačný proces, tak by sme hovorili o normalizačnom procese. Ale tu hovoríme o sociálnych otázkach a hovorili sme o tom, že sa nerodia deti. A na základe vašich úvah, ktoré ste povedali, tak zrejme v Spojených štátoch amerických na niekoľko hodín vypli elektrickú energiu preto, aby bolo viacej detí. Asi taký záver z vašich myšlienkových pochodov mi vyplýva. K pánovi Miššíkovi by som chcel povedať. Ja skutočne súhlasím s vami. Dajte návrh vedeniu Národnej rady, aby zabezpečila priame prenosy z rokovania Národnej rady. Ja si myslím, že občania si to zaslúžia, že je potrebné, aby vedeli, kto aké sociálne cítenie má v Národnej rade a kto čo hovorí a ako realizuje poslanecké sľuby, ktoré pred  voľbami dával. To je čestné, seriózne a ja si myslím, že občania si to zaslúžia. Ďakujem. Z. Martináková, podpredsedníčka NR SR: Panie poslankyne, páni poslanci, vystúpili všetci poslanci, ktorí sa do rozpravy prihlásili písomne. Otváram v tejto chvíli možnosť hlásiť sa do rozpravy k tomuto vládnemu návrhu zákona ústne. (Reakcie z pléna.) Prosím vás, ešte sa skúste, pán poslanec, prihlásiť. Vytiahnite, prosím, kartu  a zasuňte naspäť. No, pán poslanec Jaduš. Ale ešte sa chcem spýtať, či je niekto, kto sa chcel prihlásiť do rozpravy. Uzatváram možnosť hlásiť sa ústne do rozpravy. Pani poslankyňa Sárközy, nech sa páči.